Pia Kristensen (DF), 2006-11-24:
Indledningsvis vil jeg sige, at Dansk Folkeparti er positiv over for det her forslag.
Vi synes, der er tale om et visionært forslag, som bryder med traditioner og tør gå på tværs af den eksisterende lovgivning på området.
I dag er ældre plejehjemsbeboere afhængige af, om kommunen vil give dem lov til at bo på et privat plejehjem uden for den kommunale boligforsyning, og det mener vi ikke er rimeligt.
Det må være sådan, at plejehjemsbeboere frit kan vælge, om de vil bo på et offentligt eller et privat plejehjem på tværs af kommunegrænser.
Vi ønsker en bredere vifte af tilbud til vores ældre og handicappede, så vi ser gerne, at flere private firmaer og kirkelige eller humanitære organisationer kommer på banen.
Det skal være sådan, at en plejekrævende borger frit kan vælge et særligt plejecenter eller bofællesskab, som drives i overensstemmelse med vedkommendes tidligere livsmønster, værdier og livssyn.
Og jeg ved faktisk, at det er et stort ønske fra mange ældre.
I dag findes der kun få private plejehjem.
Lad mig nævne to, som vi alle kender, nemlig Lotte på Frederiksberg og Margrethehjemmet i Roskilde.
Det er to institutioner, nej, jeg vil hellere kalde det for de gamles hjem, som har deres rødder i et folkeligt engagement og har en rigtig god tradition for at yde omsorg og pleje på baggrund af et særligt sæt værdier.
Og de ældre stortrives.
Så til selve forslaget.
Jeg er altså nødt til at sige, at jeg tror, det er første gang, at jeg er blevet præsenteret for et forslag, der er så omfattende, at taletiden ikke tillader at gå i detaljer.
Men jeg vil gerne fremhæve nogle af de væsentligste elementer.
Lovforslaget åbner altså op for, at virksomheder, fonde, herunder selvejende institutioner, og andre private kan levere service og udleje plejeboliger.
Leverandører skal være certificerede, dvs. godkendt, så det faglige niveau sikres.
Leverandører skal som minimum være godkendt til at levere personlig og praktisk hjælp, men kan også godkendes til at levere eksempelvis socialpædagogisk bistand, genoptræning og vedligeholdelsestræning.
Så er leverandøren forpligtet til at levere borgeren de ydelser, der er omfattet af den konkrete afgørelse, som kommunen har truffet.
Hvis borgeren får behov for tilbud, som ikke er omfattet af afgørelsen om hjælp, og som friplejeboligleverandøren ikke er godkendt til at levere, har borgeren krav på, at kommunen leverer denne service.
Det bliver beliggenhedskommunen, der får ansvar for at føre de årlige selvsyn – et anmeldt og et uanmeldt efter gældende regler – og det er selvfølgelig positivt.
Vi synes også, det er positivt, at der er taget højde for, at huslejeniveauet i den private plejebolig ikke må være højere end i alment boligbyggeri, for herved sikres det, at det ikke er dyrere at vælge en friplejebolig frem for en kommunal plejebolig.
Jeg vil gerne understrege, at Dansk Folkeparti er meget enig med Ældre Sagen, som påpeger, at alle borgere skal sikres en god og kærlig pleje med høj faglig kvalitet, uanset hvilken plejebolig de vælger.
Da lovforslaget skaber nye rammer for borgernes valg af plejeboliger med tilhørende service uden for den kommunale boligforsyning, er vi tilfredse med, at lovforslaget er omfattet af lovovervågning.
Det mener vi er nødvendigt, for det er et meget omfattende lovforslag.
Til slut vil jeg sige, at vi har gennemgået alle høringssvarene, som er overvejende positive over for at udvide borgernes valgmuligheder, men vi har også bemærket, at der er en række forslag til tekniske præciseringer af forslaget, og vi ser selvfølgelig frem til udvalgsarbejdet, hvor det bliver muligt at stille nogle opklarende spørgsmål, og jeg må nok sige især på boligdelen.
Vi er ikke i tvivl om, at man ved at kombinere erfaringer fra henholdsvis den private og den offentlige sektor kan løfte kvaliteten af serviceydelser.